Tove Videbæk (KRF), 1998-12-02:
Kristeligt Folkeparti ser positivt på dette forslag om et selvstændigt, statsligt evalueringsinstitut, der skal sikre udvikling og kvalitet i uddannelser og undervisning på alle niveauer i uddannelsessystemet i Danmark.
Dette evalueringsinstitut skal endvidere medvirke til at udvikle og forny metoder til evaluering i det danske uddannelsessystem.
Der er behov for evalueringstests, både vedrørende de faglige områder og vedrørende de bløde områder som dannelse, opdragelse til medansvar, udvikling i livskompetence, selvtillid, samarbejdsevner, kulturel udvikling osv.
Der er mange områder af en skoles virksomhed, der ikke kan måles og vejes, men alt kan vurderes eller evalueres, og vi foretrækker at evaluere frem for at kontrollere.
Resultaterne af evalueringen skal først og fremmest anvendes af medarbejderne i uddannelsessystemet til lagring i forbindelse med udvikling af det daglige arbejde.
Hver skole har jo grundlæggende sine bestemte opgaver og aktiviteter.
Hver skole har sin egen beslutning om at yde en indsats for at nå et besluttet mål, og til sidst kan skolen evaluere eller vurdere, i hvor høj grad man har nået dette.
Skoleevaluering skal primært være den enkelte skoles værktøj til udvikling af egen virksomhed.
Lærerne skal derfor umiddelbart kunne indtænke evalueringsmetoden som en del af undervisningen, men en ekstern sparringspartner eller et evalueringsinstitut kan supplere skolernes selvevaluering og stille kritiske, relevante spørgsmål til skolens praksis udefra.
Samtidig kan ekstern evaluering være guld værd
, når det gælder om at dokumentere, at skolen har arbejdet for de fælles mål og brugt ressourcerne bedst muligt.
Vedrørende det kommende evalueringsinstitut skal vi dog huske, at evaluering i folkeskolen givetvis må være frivillig indtil år 2001, da der er indgået en fredsaftale med folkeskolen indtil dette år, således at skolen får tid og ro til at gennemføre de forslag, der ligger i »Folkeskolen år 2000«.
Endelig vil jeg tillade mig at nævne nogle af de høringssvar, som er kommet.
Dansk Friskoleforening tilslutter sig, at friskolerne indgår i lovforslaget på frivillig bassis, da man ønsker fastholdt, at friskoler ikke er indholdsstyrede, men har en selvstændig kompetence til at fastlægge mål, indhold og metoder for undervisning, så længe det faglige niveau står mål med, hvad der almindeligvis kræves i folkeskolen.
Foreningen mener, at undervisningsministerens hjemmel til efter dette lovforslag til at fastsætte regler for kvalitetsudvikling, kvalitetskontrol, lærerkvalifikationer m.v. vil være i strid med friskolernes lovgrundlag og de dertil hørende tilsynsbestemmelser.
Frie skolers særlige holdning og pædagogik vil ofte være uforenelig med en fælles systematik, og det bør derfor være en del af frivilligheden, at evalueringsprocessen på forhånd aftales, så den harmonerer med den enkelte skoles særlige forhold. Efterskolernes Lærerforening er også betænkelig ved punktet lærerkvalifikationer.
Foreningen af Fri-, Ungdoms- og Efterskoler tager også klart afstand fra, at der gives ministeren bemyndigelse til at udstede påbud til selvejende institutioner om lærerkvalifikationer.
De mener, at det er en historisk og hævdvunden ret, at den enkelte frie skoles bestyrelse ansætter de undervisere, som bestyrelsen og dermed forældrekredsen har tillid til.
Foreningen for Folkehøjskoler mener ikke, der er hverken formelle eller reelle begrundelser for at inddrage folkehøjskolerne under det kommende evalueringsinstituts kompetence.
Folkehøjskolerne er en særlig organisationsform, nemlig den private selvejende institution på et frit marked.
Men altså Kristeligt Folkeparti er positive over for lovforslaget med de nævnte bemærkninger og eventuelt nogle få korrektioner.